RESOLUTION FRA EKSF'S RÅDGIVENDE UDVALG OM STATISTISKE INSTRUMENTER I KUL- OG STÅLSEKTOREN (vedtaget enstemmigt på det 338. plenarmøde den 18. december 1997) (98/C 48/03)

(EØS-relevant tekst)

1. DET RÅDGIVENDE UDVALG FOR EKSF

1.1. henleder opmærksomheden på sin tidligere stillingtagen vedrørende perspektiverne i forbindelse med EKSF-traktatens udløb i 2002 og de statistiske instrumenters fremtid (1). Det Rådgivende Udvalg konstaterer, at EKSF's statistiske instrumenter, dvs. de af Eurostat og Europa-Kommissionens tjenestegrene i samarbejde med kul- og stålindustrien udarbejdede industrielle, økonomiske, handelsmæssige og sociale statistikker, har bestået deres prøve til alle parters tilfredshed. Der er blevet udtrykt ønske om, at disse instrumenter fortsat vil blive anvendt efter 2002, navnlig under henvisning til, at den gennemsigtighed, der skabes ved oplysninger om investeringsprogrammer og produktionskapaciteter, under overholdelse af konkurrencereglerne, er gavnlig i forbindelse med investeringsbeslutninger;

1.2. er opmærksom på, at de statistiske instrumenter for kul- og stålsektoren efter 2002 skal baseres på bestemmelserne i traktaten om Den Europæiske Union;

1.3. i betragtning af at retsgrundlaget for Kommissionens ansvar med hensyn til tilrådighedsstillelse af statistiske oplysninger og indsamling af disse via de i EKSF-traktaten omhandlede virksomheder bortfalder sammen med traktaten;

1.4. støtter fuldt ud virksomhederne, deres organisationer og medlemsstaternes regeringer i deres ønske om at rationalisere og forenkle det nuværende system for indsamling af statistikker, samtidig med at det påses, at oplysningerne forbliver relevante.

2. BETRAGTNINGER VEDRØRENDE KUL

2.1. Der vil være brug for statistiske data om kul også efter 2002. De er uundværlige i forbindelse med undersøgelser af kulmarkedet i Den Europæiske Union, især for virksomhederne i den pågældende sektor. Disse data er også nødvendige i forbindelse med energipolitikken, både på EU-plan og på nationalt plan.

2.2. Kulstatistikkerne er blevet ændret flere gange. Det nuværende indsamlingssystem opfylder på rationel vis behovet for væsentlige og sammenlignelige data om EU's energi- og kulmarked. Kulstatistikkerne har deres egen værdi for kulsektoren, men traditionelt er de også integreret i energistatistikken, hvor de optager en fast plads.

2.3. Dette system omfatter også andre former for fast brændsel, navnlig brunkul, tørv og biomasse.

2.4. Det forekommer derfor ikke nødvendigt at foretage væsentlige ændringer hvad angår sektoren for kul, det ene af de to vigtigste produkter, der er omfattet af EKSF-traktaten.

3. BETRAGTNINGER VEDRØRENDE STÅL

3.1. Stålstatistikkerne er detaljerede, og de er regelmæssigt blevet tilpasset udviklingen i situationen. Der er således opnået stor gennemsigtighed, hvilket har skabt et meget nyttigt arbejdsredskab for de økonomiske aktører, politikerne og arbejdsmarkedets parter.

3.1.1. At råde over detaljerede oplysninger hurtigt er meget vigtigt for at kunne gennemføre undersøgelser og træffe afgørelser på et sagligt grundlag og på en forudseende måde.

3.1.2. Virksomhederne og deres ansatte skal både nu og fremover være i stand til at forholde sig til deres omgivelser, der er præget af hurtige forandringer og stadig stærkere konkurrence. I fremtiden vil fleksibilitet og tilpasningsevne i endnu højere grad afhænge af oplysningernes kvalitet og af, hvor hurtigt de stilles til rådighed.

3.1.3. Jern- og stålindustrien er underlagt meget kraftige konjunktursvingninger. For at opdage uligevægt mellem udbud og efterspørgsel i tide skal man kunne støtte sig til differentierede data om alle væsentlige områder.

3.1.4. For at bevare ligevægten på mellemlang og lang sigt er det nødvendigt at råde over oplysninger, der gør det muligt at forudse risikoen for overproduktion eller overkapacitet på et tidligt stadium. I den forbindelse skal den igangværende omstrukturering i Central- og Østeuropa og i de øvrige østlande, hvor der stort set ikke findes databaser om dette emne, iagttages i yderligere en lang årrække.

3.1.5. Omvæltningerne inden for jern- og stålindustrien i Europa og i den øvrige verden såvel som tendensen til globalisering af markederne vil fortsætte. I den sammenhæng forudsætter en effektiv politik oplysninger af god kvalitet.

3.2. Indsamlingen af statistiske data er imidlertid en betydelig arbejdsbyrde for virksomhederne. Som modydelse for dette arbejde skal der hurtigt stilles pålidelige og fuldstændige oplysninger til rådighed for myndighederne og virksomhederne.

3.3. Jern- og stålindustrien skal ikke længere begrænses til EKSF's rammer, men skal fremover indgå i den primære forarbejdning (smedning, rør, udvalsning, trådtrækning, trækning, coating og profilering) (2). Der skal også sørges for behørig dækning af handelen med stål.

4. DET RÅDGIVENDE UDVALG HENSTILLER DERFOR, FOR SÅ VIDT ANGÅR KUL- OG STÅLSTATISTIKKERNES FREMTID, AT DER TAGES HENSYN TIL FØLGENDE ASPEKTER:

4.1. Da EKSF-traktaten udløber om mindre end fem år, skal der allerede nu findes et nyt retsgrundlag baseret på traktaten om Den Europæiske Union og i den forbindelse sørges for international forenelighed i videst muligt omfang, navnlig i forhold til internationale organisationer, såsom Det Internationale Energiagentur (IEA), Den Økonomiske Kommission for Europa (ECE) og OECD.

4.2. I lighed med det, der har fundet sted for kul, som er blevet integreret i energistatistikkerne, bør EKSF's område udvides til også at omfatte den primære forarbejdning og, om muligt, andre basisindustrier (såsom ferrolegeringsindustrien, støberier), der ofte har de samme problemer som stålindustrien.

4.3. Eurostat og Europa-Kommissionens tjenestegrene, de nationale statistiske kontorer, erhvervsorganisationerne og virksomhederne skal i fællesskab tilrettelægge indsamlingen og behandlingen af dataene så effektivt som muligt med henblik på at lette både virksomhedernes og de nationale myndigheders arbejde og sikre de indsamlede datas pålidelighed.

4.4. De instrumenter, man lægger sig fast på, skal sikre den nødvendige gennemsigtighed, for at virksomhederne kan træffe deres kortsigtede forretningsmæssige beslutninger og deres langsigtede investeringsbeslutninger på et kvalificeret grundlag. Disse instrumenter skal også give arbejdsmarkedets parter i de nævnte sektorer og regeringerne de oplysninger, der er nødvendige i forbindelse med gennemførelsen af deres social- og arbejdsmarkedspolitikker. Hvad angår de central- og østeuropæiske lande, bør de allerede nu gradvist begynde at anvende Den Europæiske Unions statistiske instrumenter for kul og stål. Med henblik herpå,

4.4.1. skal der foreligge detaljerede data om de berørte industriers aktiviteter så hurtigt som muligt efter indsamlingsperiodens afslutning. Disse data bør dække følgende områder: råstoffer, energi, produktion, beskæftigelse, ordrer, leverancer, udenrigshandel og lagerændringer. Hver gang det er påkrævet, bør der inden offentliggørelsen af de endelige tal foreligge et passende system til foregribelse af udviklingen, således at de erhvervsdrivende kan forholde sig til konjunktursvingningerne og tilpasse sig disse på et sagligt grundlag;

4.4.2. der skal stilles en række væsentlige oplysninger om de strukturelle og teknologiske ændringer samt om markedernes og produktionskapaciteternes udvikling på mellemlang og lang sigt til rådighed for virksomhederne, således at de kan tilpasse deres investerings- og udviklingspolitikker på lang sigt;

4.4.3. de tekniske instrumenter skal, for så vidt angår sociale og arbejdsmarkedsrelaterede aspekter, suppleres med data om beskæftigelse og arbejdsstyrkens struktur, som også dækker arbejdsulykker på passende vis.

4.5. Det Rådgivende Udvalg for EKSF opfordrer Kommissionen til i samråd med de berørte økonomiske aktører og arbejdsmarkedsparter at iværksætte en reform af de statistiske instrumenter for kul og stål i overensstemmelse med ovennævnte principper.

(1) EFT C 206 af 11.8.1995, s. 7.

(2) Gruppe 27.1, 27.2 og 27.3 i NACE, der stort set svarer til kapitel 72 og 73 i det harmoniserede system.